Mukanga kimukwa oipitezi ili wokona kuñolwa kubulelwa kapa mane kuopelwa, mimwalinako zacwale buñata bwa mikanaga imwamukwa wakuñolwa pili isika petwa kapa kubaliwa. Mikanga haiñolwa kunani mutomo tuna kapa liñusa leo muñoli abata kufitisa kwababali, mi liñusa kapa mutomo ikona kuba tumbo kumutu kapa kwasika, lilato, buinyazo, tabo nizemwi cwalo akona kuñola muñoli.

Mikanga kakuba wazeñwi zeñolwa kapa kubulewa kamukwa wabuikupuleli, ili mukwa onokalile kwalilimo zakwamulaho zabokuku abokuku aluna (centuries ago), mikanga ishimbelezi mikwa, sibupeho ni mubonahalelo wosupeza maikuto abuntu, kutanguata makande niku ambutula zabupilo kabutungi. Kunani mifuta yamikanga yesupa ili a **Haiku**, **Sonnet**, **Ballard**, **Epic**, **free verse**, **limerick** ni **blank verse**, yeo kiyona mifuta yamikanga.

Likalulo Zeshelana zaMukanga (Different Layers of Poetry)

(i) Mutomo (Theme/Main Idea)

(ii) Mufuta (form)

(iii) Keto yamanzwi (Diction/ word choice)

(iv) Muutwahalelo walinzwi (Tone/ attitude)

(v) Papanyo (Imagery)

(vi) Mundengu (Rhythm)

(vii) Mulumo oswana kwamafelezo (Rhyme)

(viii) Mulumo oezwa mwahala mibamba yamukanga (Metre)

Manzwi ni puo yeitusiswa mwamikanga (Words and language used in poetry)

**Maswaniso (imageries)**

***Bañoli bamikanga baitusisa maswaniso (images) zehapa lingana zamubali (senses).***

***Bona mitala yalingana mwatasi:***

(i) Kubona (sight); (ii) Kuutwa (hearing)

(iii) Kulupa (taste); Kulupelela (smell); ni

(v) Kuswala (touch)

***Mitala ya Maswaniso (imageries)***

***Bañoli bamikanga baitusisa hahulu lipapiso zepeli kubupa maswaniso kulika kubonisa siswaniso sabata kuli mubali abone.***

1. Papiso (simile) kauitusisa mazwi acwale ka: sina (as) inge (like)
2. Papisonyana (metaphor): Lika zebapanya lifiwa maemo alikanelela

**Makabisa Puo (figuratives)**

***Kuna nimitala ye12 yeitusiswa kibañoli bamikanga***

1. Kutakutelelo yamulumo oswana (Alliteration);
2. Kutakutelo yamanzwi mwalikwata zalipulelo (Anaphora);
3. Kutakutelo yatabanyana yeitusisa kufetula manzwi (reversed the order of words)Antimetabole;
4. Kukutelo ya kalulo yamafelezo yasibupeho sapuo (epistrophe)
5. Kutakutelo ya mulumo wamatumanosi mwamanzwi abata kuswana mwamubamba (Assonance);
6. Pitelezo (Hyperbole);
7. Kufitisa maikuto asaswani nisalika kutalusa (irony);
8. Kubizisa sika libizo lesilasona (Metonymy);
9. Milumo yebupilwe mwamukanga (Onomatopoeia);
10. Pulelo yebonahala kulwanisana hasitalimisiswi hande (Paradox);
11. Mutufazo (Personification);
12. Maswanataku (Pun);

(xiii) Papiso (Simile);

(xiv) Mufuta wapulelo oyemela sika kmt. nina nimawili (nina ni mota)- I have wheels (car) Synecdoche; ni

(xv) Pulelo yenyifaza maemo moainezi (Understatement)

**Muutwahalelo (tone) ni maikuto (mood) molikonela kuhapela taluso yamukanga – (Discuss how the tone and mood affect the content of the poem).**

***Toloko yamulumo kapa muutwahalelo walinzwi (The definition of tone)***

* Mulumo/muutwahalelo walinzwi ki sisebeliso saitusisa muñoli kufitisa maikuto fataba yeamwa kuyona, mubuleli, kapa bateelezi bamukanga (Tone is a literary device that conveys the author’s attitude toward the subject, speaker, or audience of a poem)

**Mulumo/muutwaheleo ufetula cwañi taluso yamukanga (How does the tone affect the meaning of a poem)**

* Ye ki kalulo yabutokwa yesusueza pono yamubali wamukanga kakuli iswala famaikuto mwaalabela kwamukanga;
* Yetahisa toloko mwakautwela mukanga ni liñusa lelifitiswa ki mukanga.

**Mitala yamuutwahalelo walinzwi /mulumo (tone)**

* Kubulela kamaata (formal)
* Lishea (humour)
* Kuba nisepo (optimistic)
* Kutiiseza taba (assertive)

**Toloko yamaikuto (The definition of mood)**

* Nzila ye ibupwa ki mupeti kutahisa maikuto kwabateelezi babona (The mood in poetry is the atmosphere created by the poet to evoke certain feelings in their audiences)

**Maikuto ahapaa cwañi taluso yamukanga (how does the mood affect the meaning of a poem)**

* Ilukonisa kubonisa maikuto aluna, itahisa taluso, ibupa sizwale mi hape isusueza mubonelo wababañwi.
* Mukwa o utahisa taluso yamanzwi ni kubupa mukwa obatu babañwi bakona kutalusa liñusa lelufitisa

**Mitala yamaikuto (Examples of mood)**

* Kuba ni tabo (Joyful): kutaba, kunyakalala, maikuto abunolo (tenderness), lilato;
* Kuswaba (sad): kuswaba, maikuto akuzieleha (melancholy) bulutu (nostalgia), buinosi (loneliness;
* Kubilaela (anxious): pilaelo, sabo, kusalukuluha (apprehension), kusasepa hande (uncertainty);
* Bunyemi (irritable): kuhalifa, buhali, kutokwa pilutelele,, kusataba;
* Kuikutwa bufosi (guilty): bufosi, kuswaba, (guilt, shame & self-critism)

***NB: Mwamikanga ya puo yaSilozi kutalimimwa ahulu falitaba za; Taluso/tatululo kapa liñusa (meaning/moral) lana bata kufitisa muñoli, libaka lakuñola kapa mutomo (theme) ni manzwi atata(difficult words) mwamukanga. Mikanga yaSilozi kaufela iinzi mwasibupeho sa free verse.***

**Luka talima manzwi abonahala butata mwamikanga yeketwile ni Lsebeliso za sebelisize muñoli kufitisa liñusa kapa bulumiwa mwamukanga**

**Mushitu**

By C. Matjila, A.N. Mujiwa, B.K. Shea, J.B.

Ki na mushitu muluwi yo mutuna

Ni mushemi ya sina mazoho

Mubuluki wa lintolwana zoote

Linyunywani likokwani ni lifolofolo

Ni zona li alabana kuna.

Kamunu ki ndambo ye bubana

Kono ki mwati wa mafelelezo

Uni beyaka mabizo sina bana ba hae

Ni icumbela kwalindambo za mafasi a mañwi

Ni ha pumuzi ni situli sa hae

Litabula ha ni tinile hande

Kamunu u buna pele, sepelu ni muyauluke

Libupiwa kamukana za tangalala

Mbumbi u fetuha sila, susu ni sibofu

Lyangalilo yundisa silibela ni gauda ya ka

Kamunu wa hesu ni ka kusepa cwañi

Lifa ni kulafela limba ntii

Mabala ni misindi ha li ku kendile

Maipato nima fulisezo ki pyatiti

Ni teñi upukujwe munyelela siliba

Nihakuli cwalo mushemi ulilato

Ni ha u li sila cwalo

Tumelo ya ka ki ya kukufepa kamita

Nja ya mwahae ha i na libilo

Kulatula za ka ha i si ha u walifasi le

1. **Litolwana** - kilinzwi lelitalusa miselo yese ibuzwize.
2. **Mwati** - ki Sifanu kapa mulyani osikatiiya ahulu kuli hau koni kubulaya kono ukona kutisa makulano, hape ikona kutalusa mutu yatalifile.
3. **Situli** - italusa sishete kapa sibeelo salico. Kakuya kamukanganga lukona kubulela kuli kisibaka kokufumaneha lico.
4. **Icumbela** - italusa kutabela kuba; ikona kuba mwamaemo kapa mwasilikani.
5. **Ndambo** - kimulikani kapa mutu yana nipilu yende.

**Lisebeliso zasebelisize muñoli**

1. **Kina mushitu muluwi yomutuna** - puleloye ibonisa mutufazo, (personfication). mwa mukanganga mo muñoli ufa mushitu mikwa ye fumaneha fela kumutu, sina kubulela nikufitisa maikuto kimukwa feela okonahala kubomutu.
2. **Uni beyaka mabizo sina bana hae** - pulelo ye iinzi mwamukwa wa papiso. Muñoli ubapisa mushitu kumwana kapa bana bakamunu mwamukwa wakubeya mabizo. Kamunu ubeya mabizo mushitu sina mwa beyela bana bahae.
3. **Nja ya mwa hea haina lubilo** - ki nguli yetalusa kuli mutu nihakai kungula kuba ina nibona kapa bamwa hea, nako ikataha yakatokwa tuso yabona. Kapa mutu hafosa nikumata kuto ipata, hana kukona kuyelela kuyokuta hape

**Luya kwabukuwa**

By A. N. Matjila

**Manzwi amanca kumubali yomuñwi**

1. • **Shituka**

Pulelo: Labulalu lwa shituka kusika laeza

Taluso: Kiku pakela

1. • **Wabezwi**

Pulelo: Lu wabezwi, lutabile Luya kwa bukuwa.

Taluso: Kikutaba nitabo.

1. • **Filika**

Pulelo: Batu ba filika Sina butwa.

Taluso: Kuzamaya kabuñata.

1. • **Mangamu**

Pulelo: Lisunda za fela lu sebeza kwa mangamu.

Taluso: kulema likota zetuna.

1. • **Lindumba**

Pulelo: Lwa leka lindumba, kabupi ni kausu.

Taluso: Ki likubo zetuna.

**Lisebeliso za sebelisize muñoli**

1. **Mutufazo** – “U mahe bupilo bwa libupiwa” mwakalulo ye nuka ifiwa mikwa yamushemi

wamusali.

2. **Papiso** – “kiwena simayumbulwa”, “Bali u sifalana kubona” Nuka ibapisa kuba sifalana.

3. **Lishitanguti** – “Mwanuke kasambelwa” usikeke zebe nikuangutele

4. **Kutakutelo ya mulumo oswana** – “U mahe bupilo bwa libupiwa” “U swanela ki sipula sa

lubona” mwalipulelo ze kuna nikutakutelo yalitumanosi la “U”.

**Kahundu**

H.M.Buiswalelo

**Manzwi amanca kumubali**

1. **Nyambangula**- U mpo yeni filwe ki Nyambangula= Mulimu

2. **Kumbakaul**a- papali yaka neli kumbakaula moya= ku omelela

3. **Kandaukisa**- wani kandaukisa busihu ni musihali= nyandisa

4. **Lyangashitu**- uikupulezi nzila yeliba lyangashitu= mushitu onutuna otibani mokunani libatana

5. **Matahwa**- uipetuzi ndu yabazamai ni matahwa= baana babanwa ahulu bucwala.

**Lisebeliso za sebelisisze muñoli**

1. **Papiso** – “ni alabana kuwena sina namani”

2. **Kutakutelo ya manzwi mwalikwata zalipulelo** – “la hao kuku ki lamushobo” “la hao

kushwa kutintuka”

3. **Pitelezo** - “kuna u sifalana sa mafelelezo”

4. **Lishitanguti** – “mwahanu kununka kubola kono mati ki situli sa bupilo”

**Pula**

-R.M Mbala

Kina pula linyolwa la ze pila

Lizwai le lifita mazwai

Lizazi la kumietela

Ha ki taula

Ni ha mu ta ukumela mwamishengo

Musinamene mwatutumbwa

Ha ku na ya ta ni nuha

Mu yahe tutala, miila ni kunotisana

Na pula ha ni wa taula

Mane nihaiba bokatalamatunga

Nyamb’a Ngula ki ya sweli sinotolo

Ya bona munjuu kamapakela

U li ni nelile busihu

Kwasaana kubona puka

Ba li I laula kunela kwa ka

Kufufa kwa mbundu

Ba li mazibwani ni to lota

Mu bone mitungulu

Mu buhe mazimumwangala mukololokwe

Yeo a ki miluti ya ka

Ya ka na muluti

Ha mu tompwezi kuliamena

Ku taha nuli ku taha Kwito

Hañi hañi munyaliwa wa mi etela

Ku tibuluha simbwewewe

“Si ulukuta mulipumo

Kumatako mba si ka puya”

Ya palakata ya ikacana

Libupiwa ni limela se li mwangalo

Ba ni nyolezwi bokamunu ni makomu

Za naheni, ze zamaya kamba ni limela

Ku sa libalwi za mbyumbyulu

Yo fani u kwesa miwayo

Ze kwanu za kabola

Zani kwani za cobila

Lindombe za mulungu za nyafwita

Lupani ki maumbunwa a limbotwe

Mwamabala ki silamuko sa za mbyumbyulu.

Lifasi loote li buswa ki nyakalalo

Ya mwabutata u punyuhile

Tala se li tolo ni litangu

Ha ku sa na kuinela

Ha ku sa bonwa bukoba

Muñwi ni muñwi

Na i pilelanga fa, ni fani

U tile ni za hae

U na ni miselo ye sa notisani

Ye i munati

Yani i busula

U tisa mezi ni litapi

U melisa ni kuhulisa limela

Ha u tahelela lwa bilaela

Lu ta itumela lili!

U tile, u tile ni za

**Manzwi amanca kumubali**

1. **Mwamishengo**-kimwamisima yamwamezi ili mokufumaneha litapi.
2. **Bokatalamatunga**-ki batu babazamaile lifasi/bazamai/bapoti.
3. **Kwito**-ndwa yetuna
4. **Munjuu**-kukoloba hanyinyani kwalifasi bakeñisa puka/mukamo.

**Buñwanyama**- bumaswe

**Lisebiliso zasebelisize muñoli**

1. **Pitelezo**- mubamba wa 40 ibulela kuli “lifasi loote’’.

**Mutufazo**- mubamba wa 47 “utile nizahae’’ muñoli u bapanya pula kwa mutu.

- mubamba wa 9 “na pula hani wa taula” muñoli ubeya pula mwa ma yemo amutu, pula haikoni kubulela kuli na pula hani wa taula.

Mubamba wa 67 “Lifasi likala ku kumbula.”

**Maloko** -mubamba wa 26-27 Ibulela kuli “Siulukuta mulipumo ,kumatako mba sika puya”

- Mubamba wa “Itumbila mwanaa mulimi

“Mwanaa mukata a lale iñozi ”

**Keto yamanzwi**-Mwamukanga muñoli ukonile musebelisa manzwi amanca ili kufitisa mulelo ni maikuto ahe ka manzwi acwale ka;munjuu,mwamishengo,kwito ,lihulula etc.

**Lisoto**

-R.M Mbala

Mbonyi ye kwamukulo

Ya buheha, ya kataleha

Ha u yumbela meeto

I ku hapa sina balyanjio

Ha u zamaya mwasimu ye cwalo

Ba bahulu ba li

“ka lu kwete makabo

Lu kobeta munu”

Ha I na mazoho

Kono I ku swala-swala

Kamatali inge ye na ni mazoho

Ha u nepela meeto buse bo

Ku li twaa, I mwasibunga

U kutise buse bwani

Ku li telee, I mwabulili

Ha u kutisa meeto mwahalimu

U sabiswa ki lumonyi

Lwa pula ya litabula

Lifasi kaufela li apezi

Mabala ote a pazima

Lipalisa za Kilisimasi za kanya

Munko u fafata mwalingo

Buse bo ni buse bwani

Bwa masa kukoyowa bomieiwiye

Mwahalimu macikwi

A alabana ni pula

Ki pono ye nde

Ki pono ye buheha

Zeo ni ha li tabisa cwalo

Pilu I lisa simu ya mbonyi

Kubalwa lisunda kaminwana

Lisoto li beelezwa mwa pilu

Le ki la ka

La mwan’a ka ki lani

Bushewa bu nze bu fufa-fufa

Kuliba mwabutelele bwa simu

Kusupa nako bukaufi

Wa pilu ye sisani

U kala kutinatina

Kuutwa kapa se kutahisa

Mazazi a mabeli a malalu

A taata kufita mwahali

Liito li kulani

Li kule

Ya latula ki mañi!

Ya sa utwi munko

Haisi wa mitolo

Meeto kaufela

Lisoto ki tolwana

Bumai ki wena lisoto

Ya lobwa kacenu

Kukolekwa kwamuwayo

Kutamelwa mwamulepu kwamukokoto

Ya ku pamuzi ha I temuni

Mo ki mwa wa, mo ki mwa yema

U ku hohela mwasitungu faliiso

Anze a ikumbuta kukuoloka

Kuswa cwalo, ni na haisi ni kuoloke

Haisi ni ku tamune

Yo ni yani kaufela

Ba bata wena tolwana ye nca

Ye sa nunka londe

Tolwana ye zwa mwasikenge

Wena lisota ya beheha ni kukataleha

Kufita lihulula ni likone

Ki wena feela licolocolo

Mbonyi ya siloko

Ya twi ya ku bona kamukana

Haisi a mize mati

Kukubeseza mwapilu

Utwa lisoto ni kutobose

U yo munde kakuli u lisoto

Yo ni yani

U bata kuoloka mwaha

Yale u li ku unsufale kumane

Haisi ni lobaze lisoto kwamulilo

Yo muñwi uli

Kuca Kilisimasi ki mbamba

Ni si ka beya mbonyi mwapokoto

Kuwisa pilu ya ka faliiso

Munati wa mbonyi ya lisoto

O sindeketwa kanko ka yo munca

Ka hapa maikuto a mañi ni mañi

Lisoto ki mañi!

Lisoto ki mbonyi ya mutamuno

Batili li mukuñu wa mutamuno

Eeni ki bubeke kwateñi

Mutose wa yumbwa

Ki niti mbonyi ye nunka bunca

Ha I kuluzwi teñi

Sitose ha si sa na tuso

Ha si sa kataleha kapa kubuheha

Kacwalo wena lisoto

Buñata ba ku puma

Ha ba kulati

Ba ñenehezi bubeke bo bunca

Ba mana kubutoomana

Busoto bwa fela

Ba yumba sitose

Shetumuka kwamandamino

Bitose-tose ki pyati

Bi utezi

Linja ni likuhu ki fo liminela

Libizotuna lisoto li pyemuhile

Yena ku binela maloba

U ku fita mwani

U liba kwasimu

U yo loba li sili

Ha bu sa u yumba sitose

Busoto bu felile

Ya ta nopa mutose ki mañi!

U ta bolela kwamandamino

Kufetuha mununo

Kamuso lu cala mbonyi

Kamus’omuñwi ki masoto

Temuso kuwena lisoto

U lisoto kacenu

Kamuso u sitose

Se siyumbelwa ndamino

Kambe u ngana

No ta hupula habeli

Kakuli u si ke wa ba sitose

U lemuhe kuli u nunka hande

Kakuli u sa li lisoto

Kono kamuso le lipazula

Sibabule mwalikubo

**Manzwi amanca elufumani mwa mukanga wo.**

1.**Bomeiwiye**- ki linyunywani

2. **Pazima**-kubenya

3.**Tolwana**- licalano

4**.Pyatiti**- buñata bwasika

5**.Pyemuhile**- lifelile

**Lisebeliso za sebelisize muñoli**

**Papisonyana**- muñoli ubapanya lisoto kumusali

“ Lisoto ki tolwana”

**Papiso**- mubamba wa 4 uli “ I ku hapa sina balyanjo.”

**Liloko**- “ka lukwete makabo

Lukobeta munu” mubamba wa 7 ni 8

“ Mbonyi yasiloko” mubamba wa 67

**Keto ya manzwi**-sifiha sa 5 ,mubamba wa 5,muñoli ukonile kubapanya mbonyi ya lisoto ni lihulula ni likobe.Kakutalusa kuli lisoto ki licolocolo lelibuheha

**Nuka**

Ni yo muñwi wa lipbupiwa za Nyambe

Kuszona butokwi bwahao ki bwa dollar

Umahe bupilo bwa libupiwa

Siyemo sa hao sa kuswanela

Uswanelwa ki sipula sa lubona

Kiwena simayumbulwa

Kono hape hauna simangwe-ngwe

Misiyoka, busilutupwi ni liloyangundu

Mane ni bosimbotwaeli

Bali usifalana kubona

Mubulukelo ki wabushemi

Zo bulukile kuli sinula

Lindambo za hao liciwa ki mabumbu

Litolwana za hao li li usiylangu

Ha ba zibi kuli usimabwe

Bali u mushemi ya situhu

Kono kuwena kaufela luna lubana

Ko nihkulicwalo mushemi ki mushemi

Sinungano se si cwalo sa nunka

Butuka ushimba mukushi

Bo butiswa kilitolwana zahao

Kambe kwa zibwangwa

Zeñwi za mishimbo ye shimbwa

Ne isike ya ukumelwa ki silundwamanje

‘Mwanuke kasambelwa ’

Usikeke zebe ni kuangutele

Musipili hau zamaiwi mwasimbwi

Bupilo nicile nikusi

**Manzwi amanca kumubali**

a) **Simayumbulwa**- kilinzwi leo litoloka mutu yafana hahulu kaufela sanani sona ikona kuba sico, litino, mezi ncc, kamzwi amañwi linzwi le litalusa mufani kapa muyumbuli yomutuna.

b) **Liloyangundu**- linzwi leli talusa lika kapa lisebeliso zeo baloi baselisa kwaku loya

kamzwi amañwi kililoiso.

c) **Silundwamanje**- kiyundi yanyangela kapa sikwata sabatu babañata hahulu, lusakona kutoloka kuli kilinzwi lisebeliswa heba kunani siciba sesituna mwakopano kapa mwasibaka.

d) **Silyangu** kimutu yasa hupuli hande kamokutokwa halela, likona kubulela kuli kimutu kapa sika sesibukuba.

e) **Situhu**- kilinzwi leli toloka mutu yanani lunya kubabamwi ikona kuba batu bapila nibona kapa mane kwabatu feela.

4 **Lisebeliso zakonile kuitusisa muñoli kufitisa muhupulo**

a) **U mahe bupilo bwa libupiwa**- pulelo ye imwamukwa wamutufazo (personification)

nuka ifilwe mayemo abuntu kakuya kamukanga. Mi pulelo ye itoloka kuli nuka i fepa

kalico ili litapi, mezi akunwa mane nikwa limela kona kuli kumukwa ocwalo nuka ifilwe mayemo abushemi. Mi kasebeliso a pulelo ye muñoli ufatiisezo yabutuka bwa nuka kwa libupiwa isi batufeela kono libupiwa zanyabe kaufela.

b) **‘’Mwanuke kasambelwa’’** pulelo ye kinguli, minguli ye itolika mwana yamahanyi, yena yeba biza lipaleli, mwanana yasa teelezi litaelo zaba shemi bahe mi hape mwnana ya cwalo hana likute kubabahulu. Mi nguli yeo ili angutela kuli mwana abe ni mahanyi kapa kusaba nilikute mushemi asike amusiyelela kapa kumu kuñala kuli ukai ponela kono mushemi uswanezi kuluta nzila mwana hae.

c) **Musipili hau zamaiwi mwasimbw**i- pulelonyana ye kinguli hape, ili yetiloka mutu

uswanezi kuunga mihato katokomelo nika zibo, isi kueza sika usika nahana fateni

kamanzwi amañwi mutu uswanezi kuteeleza litaelo kapa likelezo. Mi kelezo kapa litaelo libapala kalulo yakufa mutu liseli mwa bupilo isi kuzamaya mwalififi ili fo mutu asaboni sesi ezahala mi ukona kukena mwa kozi